Кху дезчу дийно декхаре до вай ненан меттан хазна ларъярехьа кхин а ч1ог1а къахьега. Х1унда аьлча, мотт къоман коьрта билгало ю. Шен мохк а, мотт а боцург къам дац, олуш дара Нохчийн Республикан хьалхарчу Президентан Кадыров Ахьмад-Хьажин. Х1окху дийно вайна массарна а дагадоуьйту массо халкъан шен, кхечерачух къаьсташ йолу, культура, 1адаташ, ламасташ хила бакъо хилар а, и хазнаш ненан маттаца йоьзна хилар а. Билгалдаккха лаьа, уггар хьалха нохчийн меттан г1o лаца дезаш хилар а, иза бийцар, цунах пайдаэцар шуьйра юкъадало дезаш хилар а. Вай даима а дагахь латто деза билггал нохчийн матто г1o до къам оьзда, иманехь хилийтарна.